## Pravilnik o pošti

### NN 37/1995 (6.6.1995.), Pravilnik o pošti

# MINISTARSTVO POMORSTVA, PROMETA I VEZA

Na temelju članka 6. stavak 3. Zakona o pošti ("Narodne novine",
br. 53/94), ministar pomorstva, prometa i veza, donosi

## PRAVILNIK O POŠTI

#### I. Opće odredbe

Članak 1.

Ovim se pravilnikom utvrđuju načela i uvjeti za ustrojstvo, izgradnju
i uporabu poštanskih objekata i opreme te mjerila za podjelu područja na
kojima se osigurava prijam i uručenje poštanskih pošiljaka.

Članak 2.

Pod poštanskim objektima u smislu odredaba ovog pravilnika podrazumijevaju
se poštanski uredi i poštanska središta u kojima se obavljaju poštanske
usluge i osigurava funkcioniranje poštanskog prometa.

Članak 3.

Pod opremom u smislu odredaba ovog pravilnika podrazumijevaju se elektronski
i mehanički uređaji, poštanski automati; poštanski kovčežići i druga sredstva
koja se upotrebljavaju u poštanskim uredima i poštanskim središtima.

Članak 4.

Pod dostavnim područjem u smislu odredaba ovog pravilnika podrazumijeva
se područje poštanskog ureda na kojemu se obavlja prijam i uručenje poštanskih
pošiljaka.

#### II. Ustrojstvo poštanskih ureda

Članak 5.

(1) Pod poštanskim uredom podrazumijeva se poslovni prostor u kojem
se obavljaju poštanske usluge.

(2) Poštanski ured posluje pod odredenim poštanskim brojem i nazivom
mjesta.

(3) Poštanski broj poštanskog ureda određuje Javno poduzeće Hrvatska
pošta i telekomunikacije (u daljnjem tekstu: HPT), a naziv poštanskog ureda
se odreduje prema nazivu mjesta u kojem se nalazi sjedište poštanskog ureda.

Članak 6.

HPT ustrojava slijedeće poštanske urede:

- poštanski ured s dostavnim područjem;

- poštanski ured bez dostavnog podžučja;

- sezonski poštanski ured i

- posebni dijelovi poštanskog ureda.

Članak 7.

Poštanski ured s dostavnim područjem obavlja poslove prijama, otpreme
i uručenja poštanskih pošiljaka.

Članak 8.

(1) Poštanski ured bez dostavnog područja otvara se u mjestima s više
poštanskih ureda, a obavlja poslove prijama i otpreme poštanskih pošiljaka.

(2) Poštanski ured bez dostavnog područja obavlja i predaju poštanskih
pošiljaka, ako je udaljenost izmedu njega i najbližeg poštanskog ureda
koji obavlja predaju poštanskih pošiljaka veća od 3000 metara.

Članak 9.

Sezonski poštanski ured obavlja, u pravilu, poslove poštanskog ureda
bez dostavnog područja, a otvara se zbog povećanog obujma usluga i posluje
u određenom vremenskom razdoblju.

Članak 10.

(1) Posebni dijelovi poštanskog ureda obavljaju samostalno određene
poštanske usluge, a pripadaju određenom poštanskom uredu.

(2) Posebni dijelovi poštanskog ureda su: pokretni poštanski ured, ugovorni
poštanski ured i izdvojeni šalter.

Članak 11.

Pokretni poštanski ured posluje u prijevoznom sredstvu odredenh tehničkih
svojstava, a usluge obavlja u odredeno vrijeme i u određene dane u dva
ili više naseljenih mjesta i upotrebljava žig s poštanskim brojem i nazivom
poštanskog ureda kojemu pripada.

Članak 12.

(1) Ugovoreni poštanski ured posluje na temelju ugovora što ga u tu
svrhu zaključuje HPT i osoba-vlasnik poslovnog prostora u kojemu se usluge
obavljaju.

(2) Ugovorni poštanski ured upotrebljava žig s poštanskim brojem i nazivom
poštanskog ureda kojemu pripada.

Članak 13.

(1) Izdvojeni šalter otvara se privremeno na mjestima gdje se, zbog
određenih dogadaja, okuplja veći broj korisnika.

(2) Izdvojeni šalter obavlja određene vrste poštanskih usluga iz djelokruga
rada šalterskog poštanskog ureda, a upotrebljava žig s poštanskim brojem
i nazivom poštanskog ureda kojemu pripada.

Članak 14.

HPT je obvezan urediti ustrojstvo poštanskih ureda tako da osigura obavljanje
poštanskih usluga i funkcioniranje poštanskog prometa u skladu s odredbama
Zakona o pošti i Pravilnika o općim uvjetima za obavljanje poštanskih usluga,
koji se donosi na temelju članka 10. istoga zakona.

#### III. Ustrojstvo poštanskih središta

Članak 15.

(1) Poštansko središte obavlja poslove preuzimanja, prijevoza, razrade
i otpreme poštanskih pošiljaka.

(2) HPT ustrojava slijedeća poštanska središta:

- poštansko središte razrade;

- poštansko središte pripreme i

- poštansko središte za međunarodni promet.

Članak 16.

Poštansko središte razrade ustrojava se za područje koje čini prometno-tehničku
cjelinu s tim da:

- obuhvaća najmanje 100 poštanskih ureda;

- ostvaruje obujam poštanskog prometa koji nije manji od 50.000 poštanskih
pošiljaka prosječno po jednom danu u polazu i dolazu;

- je smješten u gradu koji je, u pravilu, najveći po broju žitelja na
svom području i pod uvjetom da je povezan odgovarajućim prometnicama s
drugim poštanskim središtima.

Članak 17.

Poštansko središte pripreme ustrojava se za područje koje čini prometno-tehnološku
cjelinu s tim da:

- obuhvaća najmanje 50 poštanskih ureda;

- ostvaruje obujam poštanskog prometa koji nije manji od 20.000 poštanskih
pošiljaka prosječno po jednom danu, u polazu i dolazu.

Članak 18.

(1) Poštansko središte za međunarodni promet obavlja poslove preuzimanja,
razrade, prijevoza i otpreme poštanskih pošiIjaka, kao i posredovanje zaključaka
u međunarodnom poštanskom prometu.

(2) Medunarodno poštansko središte ustrojava se u Zagrebu.

Članak 19.

HPT je obvezan poštanska središta ustrojiti tako da osigura obavljanje
poštanskih usluga i funkcioniranje poštanskog prometa u skladu s odredbama
Zakona o pošti i Pravilnika o općim uvjetima za obavljanje poštanskih usluga.

#### IV. Izgradnja poštanskih objekata

Članak 20.

(1) Poštanski objekti moraju se graditi, održavati i upotrebIjavati
prema hrvatskim normama i međunarodnim preporukama Svjetske poštanske udruge
(UPU) i Europske konferencije pošte i telekomunikacija (CEPT).

(2) Objekti i oprema iz stavka 1. ovog članka moraju se graditi na način
da poštanske usluge budu dostupne i lakšim invalidima.

Članak 21.

(1) HPT općim aktom odreduje minimalne građevinske, tehničke i druge
uvjete za izgradnju poštanskih objekata.

(2) Minimalnim gradevinskim i tehničkim uvjetima iz odredbe stavka 1.
ovog članka određuju se vrste tipiziranih poštanskih objekata, a uvjeti
moraju sadržavati veličinu i raspored poslovnog prostora, mjere za sigurnost
Ijudi i sredstava, opremljenost poštanskog ureda s brojem radnih mjesta
i drugim sadržajima koji su neophodni za posfovanje poštanskog ureda ili
poštanskog središta.

(3) Minimalnim građevinskim i tehničkim uvjetima moraju se osigurati
uvjeti za kvalitetno i propisno obavljanje poštanskih usluga.

(4) HPT je obvezan opći akt iz odredbe stavka 1. ovog članka donijeti
najkasnije u roku od tri mjeseca nakon stupanja na snagu ovog pravilnika.

(5) Suglasnost na opći akt iz odredbe stavka 1. ovog članka daje ministar
mjerodavan za poštu.

#### V. Uporaba opreme u poštanskim objektlma

Članak 22.

(1) HPT je obvezan u poštanske objekte ugraditi opremu koja se sastoji
od elektronskih i mehaničkih uređaja, automata za obavljanje usluga i drugih
automata, te drugu opremu kojom se omogućuje uredno i propisno obavljanje
pošlanskih usluga funkcioniranje poštanskog prometa.

(2) HPT je obvezan općim aktom odrediti minimalnu opremu koja se mora
ugraditi u svaki tipizirani poštanski objekt iz odredbe članka 21. stavak
2. ovog pravilnika.

(3) HPT je obvezan opći akt iz odredbe stavka 2. ovog članka donijeti
najkasnije u roku od tri mjeseca nakon stupanja na snagu ovog pravilnika.

(4) Suglasnost na akt o minimalnoj opremi za poštanske objekte daje
ministar mjerodavan za poštu.

#### VI. Načela i uvjeti za otvaranje poštanskih ureda

Članak 23.

HPT je obvezan poštanske urede graditi i otvarati sukladno odredbama
svog srednjoročnog plana razvoja.

Članak 24.

(1) Iznimno od odredbe iz članka 23. ovog pravilnika HPT može na zahtjev
općine, grada, županije ili druge pravne osobe otvoriti poštanski ured.

(2) HPT može otvoriti poštanski ured u smislu odredbe iz stavka 1. ovog
članka pod uvjetom da podnositelj zahtjeva osigura financijska sredstva
za izgradnju i opremu poštanskog ureda ili osigura odgovarajući poslovni
prostor i opremu za poštanski ured, te pod uvjetom da se na temelju elaborata
o otvaranju poštanskog ureda utvrdi da prihod poštanskog ureda neće bit
manji od ukupnih troškova.

(3) Elaborat o otvaranju poštanskog ureda iz odredbe stavka 2. ovog
članka izrađuje HPT.

(4) Iznimno od odredbe iz stavka 2. ovog članka, HPT moži otvoriti poštanski
ured i u slučaju kad su troškovi poštanskog ureda veći od prihoda uz uvjet
da podnositelj zahtjeva podmiruje razliku troškova, o čemu HPT zaključuje
ugovor s podnositeIjem zahtjeva.

#### VII. Načela i uvjeti za zatvaranje i preseljenje poštanskih ureda

Članak 25.

(1) HPT može poštanski ured zatvoriti ili preseliti pod uvjetom da za
korisnike poštanskih usluga osigura odgovarajuću razinu kakvoće poštanskih
usluga.

(2) Prije odluke o zatvaranju ili preseljenju poštanskog ureda HPT je
obvezan izraditi elaborat o opravdanosti zatvaranja ili preseljenja poštanskog
ureda s prijedlogom novog načina obavljanja poštanskih usluga na tom području.

(3) HPT može poštanski ured zatvoriti ili preseliti pod uvjetom da za
donošenje odluke o zatvaranju ili preseljenju pribavi suglasnost ministra
mjerodavnog za poštu.

#### VIII Načela i uvjeti za zatvaranje i preseljenje poštanskog središta

Članak 26.

(1) HPT može poštansko središte zatvoriti ili preseliti pod uvjetom
da novim ustrojem poštanskog središta osigura najmanje istu razinu kakvoće
obavljanja poštanskih usluga i funkcioniranja poštanskog prometa koja je
bila prije zatvaranja ili preseljenja poštanskog središta.

(2) Prije donošenja odluke o zatvaranju ili preseljenju poštanskog središta
HPT je obvezan izraditi elaborat o opravdanosti zatvaranja ili preseljenja
poštanskog središta s prijedlogom novog načina funkcioniranja poštanskog
prometa.

(3) HPT može poštansko središte zatvoriti ili preseliti pod uvjetom
da za donošenje odluke o zatvaranju ili preseljenju pribavi suglasnost
ministra nadležnog za poštu.

#### IX. Mjerila za podjelu dostavnog područja

Članak 27.

(1) HPT je obvezan odrediti područja na kojima se obavlja dostava poštanskih
pošiljaka tako da se dostavom obuhvate sva naselja u Hrvatskoj.

(2) Svaki poštanski ured s dostavnim područjem obuhvaća odredeno područje
koje se utvrđuje na način propisan odredbama ovog pravilnika.

Članak 28.

Dostavno područje poštanskog ureda (u daljnjem tekstu: dostavno područje)
dijeli se na uže, šire i najšire.

Članak 29.

1) Uže dostavno područje obuhvaća, u pravilu, područje mjesta u kojemu
poštanski ured ima svoje sjedište.

(2) Iznimno od odredbe iz stavka 1. ovog članka uže dostavno područje
može obuhvatiti dva ili više mjesta koja čine urbanistički cjelovito i
neprekinuto područje.

(3) Granica užeg dostavnog područja, u pravilu, je administrativna ili
urbanistička granica mjesta po kome poštanski ured nosi naziv.

(4) Iznimno od odredbe iz stavka 3. ovog članka, ako uže dostavno područje
obuhvaća rijetko naseljena mjesta, granica užeg dostavnog područja nalazi
se na udaljenosti od 300 metara od posljednje nastanjene zgrade na izgradenoj
javnoj cesti.

(5) Dostava poštanskih pošiljaka na užem dostavnom području obavlja
se šest puta tjedno.

Članak 30.

(1) Šire dostavno područje obuhvaća područje jednog ili više naseljenih
mjesta koje se nalazi izvan užeg dostavnog područja.

(2) Šire dostavno područje počinje tamo gdje završava uže dostavno područje,
a završava 10.000 metara od zadnje točke užeg dostavnog područja, mjereći
tu udaljenost po izgrađenoj javnoj cesti, pod uvjetom da visinska razlika
izmedu sjedišta poštanskog ureda i tog mjesta nije veća od 200 metara.

(3) Dostava poštanskih pošiljaka na širem dostavnom području obavlja
se tri puta tjedno.

Članak 31.

(1) Najšire dostavno područje obuhvaća područje jednog ili više naseljenih
mjesta, a proteže se od granice šireg dostavnog područja do granica dostavnog
područja susjednih poštanskih ureda.

(2) Dostava poštanskih pošiljaka na najširem dostavnom području obavlja
se dva puta tjedno.

Članak 32.

Na širem i najširem dostavnom području obavlja se prijam svih vrsta
poštanskih pošiljaka mase do 1 kg i vrijednosti do 500 kn osim brzojavnih
uputnica.

Članak 33.

HPT je obvezan uskladiti podjelu dostavnog područja sukladno odredbama
ovog pravilnika u roku od tri mjeseca nakon stupanja na snagu ovog pravilnika
s tim da se korisnicima usluga mora osigurati najmanje postojeća razina
kakvoće dostave poštanskih pošiljaka.

#### X. Prijelazue i zaključue odredbe

Članak 34.

Ovaj pravilnik stupa na snagu osmoga dana od dana objave u "Narodnim
novinama".

Klasa:011-01/95-02/42

Urbroj: 530-07-95-3

Zagreb, 23. svibnja 1995.

Ministar pomorstva, prometa i veza

**Ivica Mudrinić, dipl. ing. el.**, v. r.

Pravilnik, NN 37/1995-749
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)